بالاجا کندین تکجه کارخاناسی صوبحدن آخشاما تاراق- توروق ایشلهییردی. اونلار قلم استحصال ائدیردیلر. هامیسی بیر رنگده، بیر آربادا. کول رنگی. اوردا طبیعتدن باشقا هر نمنه کول رنگده ایدی. اونونچون او کندین آدینی «قارا کند» یوخسا «کوللو کند» قویموشدولار.
بو کندین شهرلر ایله او قدر ایلگیسی یوخ ایدی. آداملاری چوخلوق بوتون عؤمورلرینی ائله بالاجا یوردلاریندا یاشاییب اوردا دا اؤلوردولر.
«دانیار» کندلری بارهده چوخ دوشونوردو. آناسیندان حئیرتلندیریجی سورغولار سوروشوردو:
– آنا نه دن بیزیم کندی، کوللو آدلاییرلار؟!
– نه دن حیطیمیزده، باغیمیزدا اولان او گؤزللیک، رنگارنگلیک ائولریمیزده یوخدو؟!
– یوخسا بو قارا دووارلار گؤزللیکلرین قاباغینی آلیر؟!
– نهدن ائویمیز، پالتارلاریمیز بو قدر کیفیر و اورهک توتان دیر؟!
آناسی اونا دونوخوب بو سورغولارین هئچ بیریسینه جاواب تاپمیردی. دیلی دولاشارکن:
– ن….نه بیلیم آخی آی اوغول، آتا- بابالاریمیز دا ائله بوردا بئله یاشاییب، بئله اؤلوبلر. سن ده باشینی آشاغی سال، درسینی اوخو، باشیندان بویوک دانیشما. آتا- بابالاریمیزدان مثلدیر «اوزون دیل باشینی بلایه سالار».
دانیار باشینی آشاغی سالیب دینمهدی. آمما پیرتلاشیق فیکیرلر اونو دینج قویموردو. بیر ایش گؤرمهلی ایدی.
لاپبادان بیر فیکیر ذهنینی ایشیقلاندیردی.
رسیم دفترینی آچیب کول رنگی قلمی ایله بیر باغچا-باغلی ائو چکدی. سونرا حیطلرینه گئدیب گول- چیچکدن، یارپاقدان اوتاغینا گتیردی. گونشین شعاعلارینی گونه باخان گوللری ایله، گوللری گول یارپاقلاری ایله، آغاجلاری آغاج یارپاقلاری ایله و….هر نهیی سهمانلا اؤز رنگینده، طبیعتدن ایلهام آلاراق، یاپیشقانلا یاپیشدیریب، اؤزونه رنگلی- بزکلی بیر رسیم حاضیرلادی. رسیمی، ائولرینده کی کول رنگلی خالچایا یوخ، بویالی، اورهک آچان خالچایا بنزهییردی.
رسیمده کی آچیشقالارا کول رنگی پردهلر یوخ، گوللو-چیچکلی پردهلر آسیلمیشدی. آخی دانیار چکدیگی پردهلره ده گول یارپاغی یاپیشدیرمیشدی.
رسیمده کی ائو- ائشیک پار- پار پاریلداییردی.
صاباح اوخولدا رسیمی اؤیرتمنه گوسترنده، اؤیرتمن تعجوبلندی. اونا مرحبا دئییب، اوشاقلارا دفترینی گؤستردی.
– اوشاقلار سیز ده دانیار کیمی بئله گؤزل رسیملر چکین. گؤرورسونوزمی طبیعتدن نه گؤزل فایدالانیب؟!
سونرا اؤز- اؤزونه دوشوندو: «ائله بئله اولوب دا بو کندین آداملاری بو قدر یازیق و کول باشلی اولوبلار!! تانینمایان قارا اللر بوتون گوزللیکلری بو یازیق کوتلهدن اسیرگهییبلر.»
اوشاقلار دا دانیارین رسمینه باخیب، اونون نئجه بئله بیر فیکیر ذهنینه گلمهسیندن شاشیردیلارسا دا، اونو آلقیشلادیلار.
گلن دفعه اؤیرتمن کنده گلنده، شهردن اؤزو ایله شاگیردلرین ساییجا بویالی قلملر آلیب گتیردی. هر بسته ییرمی دؤرد رنگ.
اوشاقلار او گوندن بویالی رسیملر چکدیلر. هله یوخولاری دا بوتون رنگلی اولدو. آخی بوندان قاباق کول رنگی یوخولار گؤروردولر. کؤرپهلری قارا باسیردی. قاپ- قارا کابوسلو یوخولار گؤررکن قان-تر ایچینده دیکسینیب آغلاشیردیلار. برک- برک آنالارینا ساریلیردیلار.
بو حادیثه کارخانین مودورونه خوش گلمهدی. سان کی اونلار آداملاری شاد و خوشبخت گؤره بیلمیردیلر. سئوینجلی اینسانلار گؤزلرینه تیکان باتیریردی. اودور کی بیر گئجه یاریسی یوک- یاپلارینی کنددن چکیب بیر کرهلیک باش گؤتوروب قاچدیلار. البته گئتمهمیشدن قاباق اَجلافلیقلا کارخانانی اودلادیلار.
رنگلر یاواش- یاواش ائو اشیالارینا دا کئچدی. کند اهلی لاپبادان یوخودان آییلان کیمی ائولریندن ایللر قازاماتین توزونو تؤکدولر. ائولرینه دسته- دسته گول- چیچک قویدولار. اونلار بویالارین نه قدر یاشاملاریندا شنلیک یاراتماسینی دوشوندولر. شهردن ائولرینه رنگلی- بزکلی شئیلر آلدیلار.
کند ایشیق- یاراشیق ایچینده پار- پار پاریلداییردی.
اورا داها کوللو کند یوخ، گوللو کند آدلانیردی.
گؤزل بویالار کندین آداملارینین اورهیینی آچیب، اوزلرینی شافاخلاندیرمیشدی. قیز- گلینلر آل- الوان گئیینیب، بزهنیردیلر. هامی اورهکدن گولوب، سئوینیردی.
کند اهلی ده یئنی ایلده اونلارا او قدر اوغور و سعادت گتیرن، بویالار کارخاناسینین یئنی دن برپا ائتمهسینه فیکیرلشیردیلر. اونلار ییرمی دؤرد رنگده قلم استحصال ائدهجکدیلر.
صاباح ایل بایرام ایدی. قیشین سون گئجهسی دانیارین آناسی اونا بیر آللی- گوللو قارداش دا دونیایه گتیردی.
دانیارین سئوینجی باشیندان آشیب- داشیردی. بو کیچیک اوشاق اونا ان گوزل بایراملیق ایدی. اونون اؤنریسی ایله بالاجا قارداشینین آدینی «سونقار»(سون قار) قویدولار. «قدملری کندیمیزه، ائلیمیزه اوغورلو، خئییر-برکتلی اولسون» دئدیلر. دانیار او آدین معناسینی هامیدان یاخشی دوشونوردو!!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab